text: РЕШЕНИЕ 2013/269/ОВППС НА СЪВЕТА
  от 27 май 2013 година
  за оправомощаване на държавите-членки да подпишат, в интерес на Европейския съюз, Договора за търговията с оръжие
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 114 и член 207, параграф 3 във връзка с член 218, параграф 5 от него,
  като взе предвид предложението на Европейската комисия,
  като има предвид, че:
  (1)
  На 11 март 2013 г. Съветът упълномощи Комисията да води преговори в рамките на Организацията на обединените нации по Договора за търговията с оръжие по въпросите от изключителната компетентност на Съюза.
  (2)
  На 2 април 2013 г. Общото събрание на Организацията на обединените нации прие текста на Договора за търговията с оръжие. Освен това Общото събрание отправи искане към генералния секретар в качеството му на депозитар на Договора да открие неговото подписване на 3 юни 2013 г. и призова всички държави да обмислят възможността за подписването му, след което съгласно съответните си конституционни процедури да станат страни по Договора във възможно най-кратък срок.
  (3)
  Договорът има за цел да определи възможно най-строги общовалидни международни норми, с които да се регламентира международната търговия с конвенционално оръжие или да се усъвършенства нормативната уредба в тази област, да се предотврати и пресече незаконната търговия с конвенционално оръжие и да се попречи на неговото пренасочване. Държавите-членки изразиха своето удовлетворение от резултата от преговорите и желанието си за ускорено подписване на Договора.
  (4)
  Някои от разпоредбите на Договора засягат въпроси от изключителната компетентност на Съюза, защото попадат в обхвата на общата търговска политика или се отнасят до правилата на вътрешния пазар относно трансфера на конвенционално оръжие и взривни вещества.
  (5)
  Европейският съюз не може да подпише Договора, тъй като страни по него могат да бъдат само държави.
  (6)
  Поради това в съответствие с член 2, параграф 1 от Договора за функционирането на Европейския съюз, що се отнася до въпросите, попадащи в изключителната компетентност на Съюза, Съветът следва да оправомощи държавите-членки да подпишат Договора в интерес на Съюза,
  ПРИЕ НАСТОЯЩОТО РЕШЕНИЕ:
  Член 1
  По отношение на въпросите, попадащи в изключителната компетентност на Съюза, с настоящото решение държавите-членки се оправомощават да подпишат Договора за търговията с оръжие в интерес на Съюза.
  Член 2
  Държавите-членки се насърчават да подпишат Договора за търговията с оръжие на тържествената церемония в Ню Йорк на 3 юни 2013 г. или във възможно най-кратък срок.
  Член 3
  Адресати на настоящото решение са държавите-членки.
  Съставено в Брюксел на 27 май 2013 година.